蠶婦行
作者：汪藻
朝代：宋

paragraphs: 樹頭恰恰晴鳩喜，上巳人家掃蠶蟻。
紙窗茅屋春雨寒，買炭添爐中夜起。
平明採葉晞露痕，隨刀翠縷如絲勻。
三眠欲食春已老，旋炊新麥祀蠶神。
咽明足緊解絲簇，猶向前溪問茅卜。
東鄰西里想殷勤，借問今年幾分熟。
繰車軋軋桑陰涼，主家人立鴻雁行。
絲成不得半縷著，一生麻紵隨風霜。